Koronaa Mallorcalta paennut prinsessa Birgitta, 83, lymyili 1,5 kuukautta Kaarle Kustaan ja Silvian nurkissa – riipaiseva tilitys: "Tunnen itseni kodittomaksi" - MTVuutiset.fi
Julkaistu 11.05.2020 09:02
Ruotsin kuninkaan Kaarle Kustaan sisar prinsessa Birgitta, 83, on asustanut Mallorcalla jo lähes 20 vuotta. Auringosta nauttivan prinsessan päivät vierähtävät golfkentällä ja hän on luonut itselleen laajan sosiaalisen verkoston suositulla lomasaarella.
Koronaviruspandemia muutti Birgitan arjen kuitenkin täysin. Hän kertoi aluksi pysytelleensä kotonaan ja kaipaavansa jo kovasti golfkentälle. Ennen kuin ulkonaliikkumiskieltoja tiukennettiin, lensi prinsessa kuitenkin Ruotsiin.
LUE MYÖS: Prinsessa Birgitta, 83, avautuu koronakaranteenistaan – kaipaa jo golfkentälle: "Olen todella tylsistynyt"
Nyt Birgitta paljastaa Expressenille vetäytyneensä Ruotsiin saavuttuaan eristyksiin Stenhammarin linnaan yhdessä kuningas Kaarle Kustaan ja kuningatar Silvian kanssa. Kolmikko vietti tiiviisti yhdessä 1,5 kuukautta.
Tarkkasilmäisimmät bongasivatkin myös Birgitan, kun kuningas vei Silvian ja sisarensa hiljattain ajelulle uudella, ylellisellä BMW:llään pian 74-vuotispäivänsä jälkeen.
Birgitta sanoo ruotsalaislehden haastattelussa nauttineensa siitä, että hän sai oleskella Ruotsissa poikkeuksellisen pitkään.
– Olen ollut poissa melkein 60 vuotta, joten täällä on ollut oikein mukavaa, Saksassa ennen Mallorcalle muuttoaan asunut prinsessa luonnehti.
LUE MYÖS: Ruotsin kuningas Kaarle Kustaa osti satojentuhansien eurojen luksus-Bemarin – kurvasi heti "väärän" linnan pihaan Silvia kyydissään
Viime viikolla prinsessa kuitenkin lensi Saksaan, missä hänen kaikki kolme lastaan asuvat ja asustaa nyt poikansa luona Münchenissä. Hän kuitenkin myöntää kaipaavansa jo Mallorcalle – ja erityisesti omaa kotiaan.
–Tunnen itseni tällä hetkellä kodittomaksi. Se ei ole mukava tunne, hän kuvaili riipaisevasti tilannettaan.
Kuningas Kaarle Kustaa Kuningatar Silvia Ruotsin kuninkaalliset Koronavirus Kuninkaalliset